നരേന്ദ്രമോദി വത്തിക്കാനില് മാര്പാപ്പയുമായി കൂടിക്കാഴ്ച വത്തിക്കാന് : പ്രധാനമന്ത്രി നരേന്ദ്ര മോദി വത്തിക്കാനില് ഫ്രാന്സിസ് മാര്പാപ്പയുമായി കൂടിക്കാഴ്ച നടത്തി. അപ്പോസ്തലിക് പാലസില് വെച്ചാണ് മോദി പോപ്പിനെ കണ്ടത്. വിദേശകാര്യമന്ത്രി എസ് ജയശങ്കര്, ദേശീയ സുരക്ഷാ ഉപദേഷ്ടാവ് അജിത് ഡോവല് തുടങ്ങിയവര് മോദിക്കൊപ്പമുണ്ടായിരുന്നു. കോവിഡ് അടക്കം ആഗോള വിഷയങ്ങള് മാര് പാപ്പയുമായി പ്രധാനമന്ത്രി ചര്ച്ച ചെയ്തതായാണ് റിപ്പോര്ട്ടുകള്. ജി 20 ഉച്ചകോടിയില് പങ്കെടുക്കാനായി ഇന്നലെയാണ് പ്രധാനമന്ത്രി നരേന്ദ്രമോദി റോമിലെത്തിയത്. മാര്പാപ്പയെ സന്ദര്ശിച്ച ശേഷം വത്തിക്കാന് വിദേശകാര്യ സെക്രട്ടറി കര്ദിനാള് പിയത്ര പരോളിന് ഉള്പ്പെട്ട പ്രതിനിധി സംഘവുമായി മോദി കൂടിക്കാഴ്ച നടത്തും. ഇന്ത്യ സന്ദര്ശിക്കാന് മാര്പാപ്പയെ പ്രധാനമന്ത്രി ക്ഷണിച്ചേക്കുമെന്നാണ് കരുതുന്നത്. മാര്പാപ്പയുമായി പ്രത്യേക കൂടിക്കാഴ്ചയാണ് പ്രധാനമന്ത്രി നടത്തുകയെന്നും തുടര്ന്ന് പ്രതിനിധി തല ചര്ച്ചകള് നടത്തുമെന്നും വിദേശകാര്യ സെക്രട്ടറി ഹര്ഷവര്ധന് ശ്രിംഗ്ല കഴിഞ്ഞ ദിവസം വ്യക്തമാക്കിയിരുന്നു. മാര്പാപ്പയെ വത്തിക്കാനില് സന്ദര്ശിക്കുന്ന അഞ്ചാമത്തെ ഇന്ത്യന് പ്രധാനമന്ത്രിയാണ് മോദി. 1955 ജൂണില് ജവാഹര്ലാല് നെഹ്റുവാണ് ആദ്യമായി കൂടിക്കാഴ്ച നടത്തിയത്. 1981 ല് ഇന്ദിര ഗാന്ധിയും, 1997 ല് ഐ കെ ഗുജ്റാളും 2000 ല് എ ബി വാജ്പേയിയും ജോണ്പോള് മാര്പാപ്പയെ സന്ദര്ശിച്ചിരുന്നു. മാര്പാപ്പയുമായുള്ള കൂടിക്കാഴ്ചയ്ക്കുശേഷം പ്രധാനമന്ത്രി ജി20 ഉച്ചകോടിയുടെ ആദ്യ യോഗത്തില് പങ്കെടുക്കും. ആഗോള സാമ്ബത്തികം, ആഗോള ആരോഗ്യം എന്ന വിഷയത്തിലാണ് യോഗം. തുടര്ന്ന്, ഫ്രഞ്ച് പ്രസിഡന്റ് എമ്മാനുവല് മക്രോണ്, ഇന്ഡൊനീഷ്യന് പ്രസിഡന്റ് ജോക്കോ വിഡോഡോ, സിങ്കപ്പൂര് പ്രധാനമന്ത്രി ലീ ഹൊസൈ എന്നിവരുമായി ചര്ച്ച നടത്തും. ജി20 ഉച്ചകോടിക്കുശേഷം ഞായറാഴ്ച റോമില്നിന്ന് പ്രധാനമന്ത്രി നേരെ സ്കോട്ലന്ഡിലെ ഗ്ലാസ്ഗോവിലേക്ക് പോവും. അവിടെ 26ാം കാലാവസ്ഥാ ഉച്ചകോടിയില് പങ്കെടുക്കും. ഉച്ചകോടിക്കിടെ സ്പെയിന് പ്രധാനമന്ത്രി പെദ്രൊ സാന്ചെസുമായും ജര്മന് ചാന്സലര് ആംഗേല മെര്ക്കലുമായും അദ്ദേഹം കൂടിക്കാഴ്ച നടത്തും.